钦定古今图书集成/明伦汇编/氏族典/第263卷 > 王璠
## 钦定古今图书集成/明伦汇编/氏族典/第263卷 > 王璠

按《唐书王璠传》：“璠字鲁玉，元和初，举进士、宏辞，皆中，
迁累监察御史。仪㝢峻整，著称于时。以起居舍人副
郑覃宣慰镇州。长庆末，擢职方郎中知制诰。时李逢
吉秉政，特厚璠，骤拜御史中丞。璠挟所恃，颇横恣。道
直，左仆射李绛交骑不避。逢吉惮绛正，遏其事，不奏，
但罢璠为工部侍郎。而绛亦用太子少师分司东都”，
议者不直之。初，璠按武昭狱，意逢吉德己，及罢中丞，
乃失望。久之，出为河南尹。时内厩小儿颇扰民，璠杀
其尢暴者，远近畏伏。入为尚书右丞，再迁京兆尹。郑
注奸状始露，宰相宋申锡、御史中丞宇文鼎密与璠
议除之。璠反以告王守澄，而注由是倾心于璠。进左
丞，判太常卿事，出为浙西观察使。李训得幸，璠于逢
吉旧故，故荐之，复召为左丞，拜户部尚书、判度支，封
祁县男。李宗闵得罪，璠亦其党，见注求解，乃免。训将
诛宦人，乃授河东节度使，已而败。璠子遐休直弘文
馆，所善学士令狐定及刘轲、刘軿、仲无颇、柳喜集其
所，皆被缚。定等自解辩，得释，遐休诛。